RÅDETS RESOLUTION af 18. december 1997 om en fællesskabsstrategi til fremme af kombineret kraftvarmeproduktion (98/C 4/01)

RÅDET FOR DEN EUROPÆISKE UNION -

som henviser til Rådets resolution af 8. juli 1996 om hvidbogen »En energipolitik for Den Europæiske Union« (1), i henhold til hvilken energieffektivitet kan yde et værdifuldt bidrag til at skabe et sikrere og sundere miljø og medvirke til at gøre Fællesskabet mindre afhængigt af energiforsyninger fra tredjelande og bidrage til at skabe økonomisk vækst og nye arbejdspladser;

som henviser til Rådets konklusioner af 3. december 1996 om »Klimaændringer - energiaspektet«, hvori det hedder, at energipolitikken bør yde et aktivt bidrag til arbejdet vedrørende klimaændringer, og at energisektoren hurtigst muligt bør gå aktivt ind i formuleringen af relevante politikker, herunder initiativer vedrørende energieffektivitet;

som henviser til Rådets konklusioner af 27. maj 1997, hvor Kommissionen opfordres til at udarbejde en fællesskabsstrategi til fremme af kombineret kraftvarmeproduktion;

som henviser til hvidbogen om vækst, konkurrenceevne og beskæftigelse, hvoraf det fremgår, at ren teknologi er nøglen til fremtidig økonomisk fremgang, og at det er vigtigt at benytte økonomiske foranstaltninger og incitamenter og/eller eventuelt fiskale instrumenter for at tage højde for eksterne omkostninger og miljøfordele og dermed gøre energieffektive metoder mere konkurrencedygtige;

som henviser til forhandlingerne under tredje konference blandt parterne i De Forenede Nationers rammekonvention om klimaændringer og den forhandlingsposition, som De Europæiske Fællesskaber indtog i denne sammenhæng;

som henviser til forslaget om et energirammeprogram med henblik på aktioner, som iværksættes af De Europæiske Fællesskaber i energisektoren, og som finder, at Kommissionens forslag om at fordoble den samlede andel af den kombinerede kraftvarmeproduktion vedrører Fællesskabet som helhed -

1) UDTRYKKER TILFREDSHED med Kommissionens forelæggelse af sin meddelelse om en fællesskabsstrategi til fremme af kombineret kraftvarmeproduktion og til fjernelse af hindringerne for udvikling af den;

2) UNDERSTREGER, at kombineret kraftvarmeproduktion er en effektiv måde at udnytte energiressourcerne på og derfor i meget høj grad kan medvirke til at nedbringe CO2-emissionerne;

3) BEMÆRKER, at energiproduktion og -udnyttelse, i lyset af tredje konference mellem parterne i De Forenede Nationers rammekonvention om klimaændringer i Kyoto i december 1997, vil komme til at spille en vigtig rolle for at begrænse udledningen af de væsentligste drivhusgasser, såsom CO2;

4) FINDER, at effektiv udnyttelse af energi fra kombineret kraftvarmeproduktion kan bidrage positivt, ikke blot til Den Europæiske Unions miljøpolitikker, men også til Unionens og dens medlemsstaters konkurrenceevne og til forsyningssikkerheden;

5) TAGER TIL EFTERRETNING, at der i øjeblikket er stor forskel på den kombinerede kraftvarmeproduktions udbredelse i de forskellige medlemsstater, og at der må tages hensyn hertil, også for så vidt angår anvendelsen af kombineret kraftvarmeproduktion inden for fjernvarme og/eller kombineret kraftvarmeproduktion til industriformål; en vurdering af landesituationerne skal baseres på relevante data vedrørende brændselseffektivitet; det noterer endvidere de økonomiske forskelle mellem forskellige kraftvarmeteknologier;

6) BEKRÆFTER, at sigtet må være at lægge en strategi, der fører til en bedre udnyttelse af kombineret kraftvarmeproduktion under hensyntagen til de forskellige vilkår, der er i medlemsstaterne. Det mål, man ifølge Kommissionens meddelelse bør stile efter, nemlig en fordobling af den kombinerede kraftvarmeproduktion i Fællesskabet inden 2010, kan være en nyttig rettesnor for den øgede indsats, som alle skal yde;

7) UNDERSTREGER, at selv om Fællesskabet har visse aktionsmuligheder, er det først og fremmest medlemsstaternes opgave at fremme den kombinerede kraftvarmeproduktion;

8) UNDERSTREGER, at det er vigtigt, at medlemsstaterne og Fællesskabet inden for deres respektive kompetenceområder aktivt fremmer den kombinerede kraftvarmeproduktion ved, hvor det er relevant, at stimulere kraftvarmemarkedet og ved at fjerne hindringerne for dette marked;

9) FINDER, at der bl.a. kan træffes følgende foranstaltninger til fremme af kombineret kraftvarmeproduktion:

- øget brug af eksisterende fællesskabsprogrammer inden for budgettets grænser

- tilskyndelse til forhandlede løsninger med erhvervslivet og servicesektoren

- internalisering af de eksterne omkostninger og miljøfordele

- finansielle og/eller fiskale instrumenter, hvis det er relevant

- overvågning af virkningen af liberaliseringen af Fællesskabets energimarkeder

- foranstaltninger, der tilskynder markedsdeltagerne til at købe energi fra kombinerede kraftvarmeværker

- foranstaltninger til fremme af programmer for fjernvarme og -køling

- foranstaltninger til støtte for forskning og teknologisk udvikling;

10) FORVENTER, at energimarkedernes liberalisering og internaliseringen af eksterne omkostninger og miljøfordele skal tage hensyn til udviklingen af kombineret kraftvarmeproduktion på rimelige markedsvilkår, men at der fortsat kan være behov for foranstaltninger til støtte for den kombinerede kraftvarmeproduktion, herunder fjernvarme og -køling samt varmeproduktion og køling i industrien, og for at sikre, at den ikke forskelsbehandles;

11) OPFORDRER Kommissionen til at arbejde videre med at fremme kombineret kraftvarmeproduktion på grundlag af ovennævnte principper.

(1) EFT C 224 af 1. 8. 1996, s. 1.